কার্লোস গ্রুয়েসো আরবোলেদা
কার্লোস আরমান্দো গ্রুয়েসো আরবোলেদা (স্পেনীয়: Carlos Gruezo, স্পেনীয় উচ্চারণ: [kˈaɾlos ɡɾuˈeθo]; জন্ম: ১৯ এপ্রিল ১৯৯৫; কার্লোস গ্রুয়েসো নামে সুপরিচিত) হলেন একজন ইকুয়েডরীয় পেশাদার ফুটবল খেলোয়াড়। তিনি বর্তমানে জার্মান ক্লাব আউগসবুর্গ এবং ইকুয়েডর জাতীয় দলের হয়ে মধ্যমাঠের খেলোয়াড় হিসেবে খেলেন। তিনি মূলত রক্ষণাত্মক মধ্যমাঠের খেলোয়াড় হিসেবে খেললেও মাঝেমধ্যে কেন্দ্রীয় মধ্যমাঠের খেলোয়াড় অথবা ডান পার্শ্বীয় রক্ষণভাগের খেলোয়াড় হিসেবে খেলেন। ২০১১ সালে, গ্রুয়েসো ইকুয়েডর অনূর্ধ্ব-১৭ দলের হয়ে ইকুয়েডরের বয়সভিত্তিক পর্যায়ে অভিষেক করেছিলেন। প্রায় দুই বছর যাবত ইকুয়েডরের বয়সভিত্তিক দলের হয়ে খেলার পর, তিনি ২০১৪ সালে ইকুয়েডরের হয়ে আন্তর্জাতিক পর্যায়ে অভিষেক করেছেন; ইকুয়েডরের জার্সি গায়ে তিনি এপর্যন্ত ৪৬ ম্যাচে ১টি গোল করেছেন।